
Návrh
 
 
UZNESENIE
NÁRODNEJ RADY SLOVENSKEJ REPUBLIKY
 
z … 2025

k zvýšeniu bezpečnosti v školách a školských zariadeniach



So zreteľom na Dohovor o právach dieťaťa,
keďže v školskom prostredí narastá počet prípadov násilného správania, ktoré ohrozuje spolužiakov, pedagogických, nepedagogických a odborných zamestnancov, vrátane ich majetku a majetku školy;
keďže tragédia v Spišskej Starej Vsi odhalila nedostatky súčasnej právnej úpravy, ktorá neposkytuje školám dostatočné možnosti riešenia problémového správania a znemožňuje efektívne chrániť a zaručiť bezpečnosť žiakov a zamestnancov školy alebo školského zariadenia;
keďže doteraz neboli prijaté žiadne opatrenia umožňujúce promptne a adekvátne reagovať na narastajúce násilie na školách s cieľom zamedziť​ ďalším​ obdobným tragédiám;
Národná rada Slovenskej republiky

A. ostro odsudzuje 
násilie na školách a školských zariadeniach vo všetkých jeho formách;
B. vyjadruje presvedčenie
že školy a školské zariadenia majú byť bezpečným prostredím pre žiakov aj zamestnancov;
C. zdôrazňuje
C.1. potrebu zabezpečiť kontinuitu výchovno-vzdelávacieho procesu, ale aj včasnú identifikáciu a riešenie prípadných rizikových prejavov správania, ktoré by mohli viesť k ohrozeniu bezpečnosti na školách a školských zariadeniach;
C.2. nutnosť pravidelne a odborne pripravovať žiakov a zamestnancov na krízové a bezpečnostné situácie ohrozujúce ich zdravie a životy;
D. žiada
ministra školstva, výskumu, vývoja  a mládeže, aby bezodkladne prijal súbor opatrení, ktoré školám a školským zariadeniam umožnia rýchlo a efektívne reagovať na situácie, keď správanie žiaka predstavuje formu rizika pre bezpečnosť, ako napríklad: 
1. Zlepšenie informovanosti medzi školami pri prestupe žiaka s problémovým správaním a pri prijímaní žiaka s problémovým správaním na strednú školu.
2. Kladenie dôrazu na plnenie informačnej povinnosti plnoletých žiakov a zákonných zástupcov žiakov v prípadoch, že disponujú informáciami, ktoré môžu vplyv na priebeh ich výchovy výchovy a vzdelávania.
3. Zabezpečenie podpory žiaka s problémovým správaním v prípade, že sa žiak vzdeláva osobitnou formu školskej dochádzky. 
4. Posilnenie právomocí škôl pri riešení problémového správania žiakov v záujme okamžitej ochrany zdravia a života ostatných žiakov a zamestnancov školy a školského zariadenia.
5. Zavedenie efektívnej spolupráce medzi školami, školskými zariadeniami a ďalšími inštitúciami.
6. Modernizácia prípravy žiakov a zamestnancov na situácie ohrozujúce ich zdravie a životy tak, aby bola založená na moderných poznatkoch vedy a skúsenostiach bezpečnostných zložiek. 
7. Úprava materiálno-technických podmienok priestorov škôl a školských zariadení, ktoré zásadným spôsobom prispejú k ochrane života a zdravia žiakov, detí a zamestnancov.  
E. opätovne vyzýva 
k vytvoreniu medzirezortnej pracovnej skupiny, ktorá na základe vyhodnotenia legislatívnych nedostatkov ako aj individuálnych zlyhaní z prípadu v Spišskej Starej Vsi navrhne komplexné a systémové opatrenia a postupy na prevenciu a boj s násilím na školách. 


Bratislava apríl 2025

Odôvodnenie

V ostatných rokoch sa v školskom prostredí na Slovensku čoraz častejšie stretávame s prípadmi násilného správania žiakov, ktoré ohrozujú bezpečnosť ich spolužiakov, pedagogických, nepedagogických a odborných zamestnancov a zároveň narúšajú plynulý priebeh výchovno-vzdelávacieho procesu. Narastajúce konflikty v školskom prostredí vedú k zníženej dôvere verejnosti vo vzdelávací systém a spôsobujú problémy nielen pedagógom, ale aj ostatným žiakom, ktorí majú právo na nerušené vzdelávanie.
 
Doterajšie právne predpisy poskytujú školám len obmedzené možnosti riešenia závažných prípadov agresívneho a rizikového správania žiakov. Riaditelia a pedagogickí zamestnanci sú často bez dostatočných zákonných nástrojov na riešenie krízových situácií, čo vedie k tomu, že problémoví žiaci ostávajú v kolektíve aj napriek tomu, že ich správanie vážne ohrozuje ostatných. Školy tak majú minimálnu možnosť zabezpečiť efektívnu intervenciu a ochranu zvyšných žiakov, čo môže viesť k eskalácii napätia a opakovaným konfliktom.

Pre zabezpečenie kontinuity výchovno-vzdelávacieho procesu, ako aj včasnej identifikácie a riešenia prípadných rizikových prejavov správania, ktoré by mohli viesť k ohrozeniu bezpečnosti na školách, je nevyhnutné legislatívne zaviesť preventívne a intervenčné opatrenia, ktoré minimalizujú pravdepodobnosť výskytu násilných incidentov a zároveň poskytujú mechanizmy na riešenie už vzniknutých prípadov. Súčasne je nevyhnutné upraviť spoluprácu medzi školami a inštitúciami, ako sú sociálna kuratela, orgány činné v trestnom konaní a zariadenia poradenstva a prevencie, čím sa zlepší tok informácií a zefektívni sa koordinácia pri riešení problémového správania žiakov. Nevyhnutným krokom k zvýšeniu bezpečnosti v školách a školských zariadeniach je posilnenie informačnej povinnosti plnoletých žiakov a zákonných zástupcov žiakov v prípadoch, že disponujú informáciami, ktoré môžu mať vplyv na priebeh ich výchovy a vzdelávania. 

Aktuálna situácia výskytu násilia a agresivity na školách a školských zariadeniach vyžaduje nutnosť pravidelne a odborne pripravovať žiakov a zamestnancov na krízové a bezpečnostné situácie ohrozujúce ich zdravie a životy vrátane úpravy materiálno-technických podmienok priestorov škôl a školských zariadení, tak aby zásadným spôsobom prispeli k ochrane života a zdravia žiakov, detí a zamestnancov.
Vzhľadom na skutočnosť, že poslanci Národnej rady Slovenskej republiky odmietli opozičný návrh zákona  č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, ktorým sa menia a dopĺňajú niektoré zákony v súvislosti so zvýšením bezpečnosti v školách a školských zariadeniach (tlač 734), máme za to, že situáciu v oblasti násilného správania žiakov, ktorí ohrozujú bezpečnosť ich spolužiakov, pedagogických, nepedagogických a odborných zamestnancov a zároveň narúšajú plynulý priebeh výchovno-vzdelávacieho procesu, je potrebné riešiť komplexne s cieľom umožniť školám rýchlo a efektívne reagovať na situácie, keď správanie žiaka predstavuje vážne riziko.

Z uvedeného dôvodu predkladateľky predkladajú toto uznesenie ako naliehavú reakciu na neudržateľný stav a potrebu okamžitej legislatívnej a systémovej intervencie v školách a školských zariadeniach s cieľom umožniť školám a školským zariadeniam efektívne chrániť zdravie a bezpečnosť všetkých žiakov a zamestnancov, predchádzať násilným incidentom a operatívne riešiť prípady závažného problémového správania žiakov.

